
24 November, 2015

বিপিও সামিট ২০১৫-এর অ্যাক্টিভেশন কার্যক্রম

| প্রকাশ : ২৪ নভেম্বর ২০১৫

ব্র্যাক বিশ্ববিদ্যালয় ও ইউনিভার্সিটি অব এশিয়া প্যাসিফিকে বিপিও সামিট-২০১৫ উপলক্ষে অ্যাক্টিভেশন কার্যক্রম অনুষ্ঠিত হয়েছে। ২২ নভেম্বর ব্র্যাক বিশ্ববিদ্যালয় ও ইউনিভার্সিটি অব এশিয়া প্যাসিফিকের ক্যাম্পাসে এই আয়োজন অনুষ্ঠিত হয়। সরকারের তথ্য ও যোগাযোগ প্রযুক্তি বিভাগ এবং বাংলাদেশ অ্যাসোসিয়েশন অব কল সেন্টার অ্যান্ড আউটসোর্সিংয়ের (বাক্য) যৌথ উদ্যোগে ৯ থেকে ১০ ডিসেম্বর ঢাকায় প্রথমবারের বিপিও সামিট-২০১৫ অনুষ্ঠিত হবে। সামিট উপলক্ষে দেশের বিভিন্ন বিশ্ববিদ্যালয়ে একাধিক অ্যাক্টিভেশন কার্যক্রম অনুষ্ঠিত হচ্ছে।

ব্র্যাক বিশ্ববিদ্যালয়ের আয়োজনে প্রথম আলোর যুব কর্মসূচি সমন্বয়কারী মুনির হাসানের সঞ্চালনায় আলোচনায় অংশগ্রহণ করেন বিশ্ববিদ্যালয়ের ক্যারিয়ার সার্ভিস অফিসার তাজউদ্দিন, বাংলাদেশ অ্যাসোসিয়েশন অব কল সেন্টার অ্যান্ড আউটসোর্সিংয়ের (বাক্য) যুগ্ম সাধারণ সম্পাদক মোহাম্মাদ আমিনুল হক, আমরা কোম্পানিজের জ্যেষ্ঠ নির্বাহী এজেএম রাফকাত, বিক্রয় ডটকমের সহকারী ব্যবস্থাপক ইয়াসিন আরাফাতসহ অনেকে। আয়োজনের শুরুতেই মুনির হাসান বলেন, তরুণরাই আগামী দিনের ভবিষ্যৎ। তরুণদের যত বেশি প্রযুক্তির কাছাকাছি রাখা যাবে, ততই দেশ এগিয়ে যাবে। বাংলাদেশে সবচেয়ে বড় সম্পদ তরুণ প্রজন্ম। আলোচনায় অংশগ্রহণকারীরা বলেন, বিপিও সামিটের মাধ্যমে দেশের অনেক তরুণের কর্মসংস্থানের সুযোগ সৃষ্টি হবে। তাই দুদিনের এ আয়োজনে তরুণদের অংশগ্রহণ করা উচিত।

ইউনিভার্সিটি অব এশিয়া প্যাসিফিকের অ্যাক্টিভেশন কার্যক্রমে অতিথি হিসেবে উপস্থিত ছিলেন ইউনিভার্সিটির প্রোভিসি প্রফেসর ড. এম আর কবির, কম্পিউটার সায়েন্স অ্যান্ড ইঞ্জিনিয়ারিং বিভাগের সহযোগী অধ্যাপক আলেক কুমার শাহ, বাংলাদেশ অ্যাসোসিয়েশন অব কল সেন্টার অ্যান্ড আউটসোর্সিংয়ের (বাক্য) সাধারণ সম্পাদক তৌহিদ হোসেন, মিডিয়া সফট ডাটা সিস্টেমের ব্যবস্থাপনা পরিচালক গোপাল দেবনাথ, বিক্রয় ডটকমের সহকারী ব্যবস্থাপক (মার্কেটিং) মো. মাহবুব হাসান, আমরা টেকনোলজিসের সহযোগী ব্যবস্থাপক (মার্কেটিং) নাহিদ আহমেদসহ অনেকে।

বক্তব্যে প্রোভিসি বলেন, বিশ্বের সঙ্গে তাল মিলিয়ে আমাদের এগিয়ে যেতে হবে। নতুন নতুন প্রযুক্তিকে আমাদের গ্রহণ করতে হবে। তরুণদের মধ্যে প্রযুক্তির ভালো দিকগুলো তুলে ধরতে হবে।

আয়োজকরা তাদের বক্তব্যে বলেন, আমাদের দেশে যোগ্যতাসম্পন্ন লোকের অভাব রয়েছে। যোগ্যতা থাকলে চাকরির অভাব হয় না। আমাদের দেশের চাকরিপ্রত্যাশী তরুণদের যোগ্যতাসম্পন্ন মানুষ হিসেবে গড়ে তুলতে হবে।

বাক্য সাধারণ সম্পাদক তৌহিদ হোসেন শিক্ষার্থীদের বিভিন্ন বিষয় তুলে ধরেন। তিনি বলেন, এ সামিটের মাধ্যমে আমরা তরুণদের আউটসোসিং ও কল সেন্টার সম্পর্কে একটি ভালো ধারণা দিতে পারব। এ ছাড়া তিনি উপস্থিত সবার কাছে বিপিও সামিট-২০১৫ এর বিস্তারিত তুলে ধরেন।

বিক্রয় ডটকমের পক্ষ থেকে দুটি বিশ্ববিদ্যালয়ের অংশগ্রহণকারী শিক্ষার্থীদের মধ্যে ৫০টি উপহার দেয়া হয়। ব্র্যাক ও এশিয়া প্যাসিফিকে আমরা টেকনোলজিস আয়োজন করে কুইজ প্রতিযোগিতা। প্রতিযোগিতায় অংশগ্রহণকারী চারজন শিক্ষার্থীকে ৪টি স্মার্টফোন ও অন্য শিক্ষার্থীদের ২০টি সেলফি স্টিক উপহার দেয়া হয়। 
